Vastaanottokeskusten toimintatavat pysyvät entisellään, mutta turvapaikanhakijoille voidaan asettaa asumis- ja ilmoittautumisvelvollisuus.

Vastaanottokeskusten toimintatavat pysyvät entisellään, mutta turvapaikanhakijoille voidaan asettaa asumis- ja ilmoittautumisvelvollisuus. Sasha Silvala / Yle

Hallitus muuttaa pikavauhtia 1–3 vastaanottokeskusta paikoiksi, joihin siirretään häiriöitä tai ongelmia aiheuttavat turvapaikanhakijat. Uusi menettely alkaa ensi vuoden alusta.

Maahanmuuttoa pohtiva ministerityöryhmä linjasi keskiviikkona , miten vastaanottokeskusten turvallisuusongelmiin puututaan. Ratkaisu on keskittää riskitapaukset 1–3 vastaanottokeskukseen.

Keskuksissa olisi "riittävästi", kuten päätöksessä sanotaan, järjestyksenvalvojia ja sosiaali- ja terveysalan ammattilaisia poliisin ja keskuksen muun henkilökunnan tukena.

Minne keskukset sijoittuvat, sitä vasta selvitetään, kertoo ministerityöryhmän pääsihteeri Erkki Matilainen.

Vastaanottokeskusten toimintatavat pysyvät entisellään, ovia ei suljeta eikä liikkumista estetä, mutta turvapaikanhakijoille voidaan asettaa asumis- ja ilmoittautumisvelvollisuus.

Pieni osa aiheuttaa häiriöitä

Vaikka turvapaikanhakijoita on keskuksissa ennätyksellisen paljon, häiriöitä on ilmennyt vähän.

Mahdollisia riskejä hakijoiden joukosta seulotaan jo nyt. Merkittävä riski on mielenterveysongelmat. Viime päivinä on julkisuudessa kerrottu lisääntyneistä itsemurhayrityksistä.

Ongelmia kärjistää pitkä odottelu ahtaissa keskuksissa.

– Riskit koskevat sekä niitä, jotka vasta odottavat päätöstä, että niitä jotka ovat saaneet kielteisen päätöksen, ja jotka stressaavat poislähtöä, Matilainen sanoo.

Nykytilannetta aiotaan parantaa myös lisäämällä tiedonkulkua keskuksesta toiseen.

Ministerit päättävät – lakitie veisi aikaa

Nyt selvitetään, minne ja miten erityiskeskukset perustetaan.

Tähän saakka erityistä ja vaativaa tukea tarvitsevia turvapaikanhakijoita on sijoitettu Hennalan keskukseen.

Aikaa on vähän. Suunnitelmien pitää olla valmiita marraskuun puoliväliin mennessä, päätös tehdään siitä parin viikon kuluttua ja keskukset aloittavat ensi vuoden alusta.

Suunnitelma on osa hallituksen maahanmuutto-ohjelmaa, eikä sitä tehdä erillistä lakia.

– Lakitie veisi aikaa, perustelee työryhmän päätöstä pääsihteeri Matilainen.